Dragan Marković (novinar)
<s>Dragan Marković (3. novembar 1927. — 12. mart 1996.) bio je poznati jugoslovenski i srpski novinar, političar i scenarista.</s>

<s>Biografija 
Marković je rođen 3. novembra 1927. u Valjevu.</s><s>Završio je gimnaziju u Beogradu.</s>

<s>Bio je član SKOJ-a od 1942 a u zimu 1943/1944 uhapsila ga je Specijalna policija i bio je proveden u logor u Smederevskoj Palanci čiji je zvanični naziv bio Zavod za prinudno vaspitanje omladine.</s>

<s>Iz tog ljotićevskog zavoda, u kome je bilo izolovano 1270 omladinaca sa područja čitave Srbije, Dragan Marković je pobegao u partizane a iz NOVJ je izašao sa odlikovanjima i sa činom.</s><s>Započeo je studije na Pravnom fakultetu pa prešao na žurnalistiku na Novinarsko i diplomatskoj visokoj školi osnovanoj 1948 a ukinutoj 1953. godine.</s><s>Novinarstvom se počinje baviti 1947 u listu „Krila armije“ (1947-1952), pa prelazi u „Borbu„ (1952-1954), zatim u „Komunist“, pa u list „Politika“ gde su ga zapazili u tekstovima iz svakodnevnog života,koje su tada stari novinari zvali „društvena hronika“.</s>

<s>Dobio je jugoslovensku nagradu za publicistiku u Zagrebu 1965 godine za knjigu „Jesmo li ljudi“ po istoimenom tekstu koji je napisao u listu „Politika“ (surova priča o nasilnom iseljavanju jedne radničke porodice usred zime iz jedne mansarde).</s>

<s>Bio je glavni urednik dnevnog lista „NIN od 1975. do 1981. godine, a od 1982. do 1986. godine urednik dnevnog lista Politika.</s><s>Bio je poslanik u skupštini Srbije i član Centralnog komiteta Saveza komunista Srbije.</s><s>Bio je i član Saveznog odbora Saveza novinara Jugoslavije u periodu od 1976. do 1981. godine.</s>

<s>Napisao je sledeće knjige:
 Hronika u Beogradu pod okupacijom
 Zabranjeni život ( po ovom delu je nastala serija Otpisani )
 Fabrike radnicima
 Jesmo li ljudi
 Tito-život i rad
 Istina o Golom otoku
 Josip Broz Tito i Goli Otok</s>

<s>Osim politike i novinarstva , najpoznatiji je i po pisanju scenarija za serije Otpisani (1974) i Povratak otpisanih (1978).</s>

<s>U prvoj saradnji sa rediteljom Miomirom Stamenkovićem u produkciji Bosna film Sarajevo je 1971. godine po njegovom scenariju koji je zajedno pisao sa Lukom Pavlovićem realizovan film Klopka za generala.</s><s>Godine 1974. stupa u saradnju sa dramaturgom , producentom i direktorom produkcije Centar film Beograd Dušanom Perkovićem i zajedno su uradili scenarija za sledeće filmove SB zatvara krug (1974), Neka druga žena (1981) ,Opasni trag (1984) koji su po svojoj tematici bili kriminalistički žanr i triler a čiju režiju je potpisao Miomir Stamenković.</s>

<s>Bio je dvostruki dobitnik Ordena za hrabrost.</s>

<s>Umro je 12. marta 1996. godine u Beogradu.</s>

<s>Spoljašnje veze 
 
 biografija na www.uns.rs
 list Vreme:Kako je otpisivan autor Otpisanih ( tekst povodom 40 godina tv serije „Otpisani“</s>

<s>Srpski komunisti
Jugoslavenski partizani
Srpski scenaristi
Jugoslavenski scenaristi
Srpski političari
Jugoslavenski političari</s>

